‘แม็ทชิ่ง’มั่นใจกำไรโตกระโดด
รีดต้นทุนต่ำภาระค่าเสื่อมลดเพิ่มทุนสร้างสตูดิโอรองรับAEC
21 ธ.ค. 2555

รีดต้นทุนต่ำภาระค่าเสื่อมลดเพิ่มทุนสร้างสตูดิโอรองรับAEC
แม็ทชิ่ง มั่นใจปีนี้กำไรโตกระโดด อานิสงส์การเมืองนิ่ง ไม่มีมหาอุทกภัย แจงมีนักลงทุนรายใหญ่สนใจหุ้น 
นายวิโรจน์ บุญศิริรุ่งเรือง ผู้ช่วยกรรมการผู้จัดการ บริษัท แม็ทชิ่ง สตูดิโอ (MATCH) เปิดเผยว่า ผลการดำเนินงานปี 2555 จะเติบโตก้าวกระโดดและต่อเนื่องถึงปี 2556 โดยเฉพาะกำไรปีนี้โตประมาณ 500% เนื่องจากไม่มีมหาอุทกภัย ซึ่งทำให้รายได้ที่อั้นมาจากปีก่อนเข้ามาในปีนี้ และการเมืองที่ไม่มีม็อบสีต่างๆ ออกมา เทียบกับปีก่อนหน้านี้ 
สำหรับปี 2556 กำไรที่โตก้าวกระโดดมาจากภาระค่าเสื่อมอุปกรณ์ลดลงจาก 40 ล้านบาท เหลือไม่ถึง 20 ล้านบาท และต้นทุนค่าใช้จ่ายที่ลดลง หลังจากบริษัทฯ ลดต้นทุนการว่าจ้างผู้กำกับรายการ หันมาใช้ผู้กำกับอิสระแทน รวมทั้งเลือกรับงานอีเวนต์ ที่ทำกำไรได้
โครงสร้างรายได้ปัจจุบัน ส่วนใหญ่ 45% เป็นรายได้จากการให้เช่าอุปกรณ์ถ่ายหนังถ่ายโฆษณา รายการทีวี 25% นิตยสาร 10% รับจ้างผลิตสารคดี 10% และงานอีเวนต์ 10% 
นายวิโรจน์ กล่าวถึงการเพิ่มทุนว่า อยู่ระหว่างยื่นแบบรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นต่อนักลงทุนทั่วไป (PO) จำนวน 210 ล้านหุ้น ราคาเสนอขายมีส่วนลดไม่เกิน 15% จากราคาบนกระดาน 
คาดว่าจะใช้เม็ดเงินเพิ่มทุนเพื่อลงทุนสร้างสตูดิโอ รองรับการเปิดประชาคมเศรษฐกิจอาเซียน (AEC) ประมาณ 1,000 ล้านบาท ขณะนี้อยู่ระหว่างการหาที่ดินเพื่อสร้างสตูดิโอ 34 แห่ง และเข้าเจรจากับนักธุรกิจรายใหญ่ของประเทศ 
“การเพิ่มทุนรอบนี้ จะไม่กระทบกับราคาหุ้น (ไดลูท) เพราะบริษัทฯ มั่นใจว่าสามารถทำกำไรได้ทันกับหุ้นที่เพิ่มขึ้น และหุ้นแม็ทชิ่ง จะกลับมาเป็นหุ้นเทิร์นอะราวด์ได้” นายวิโรจน์ กล่าว 
นายสมบุญ ชีวสุทธานนท์ กรรมการผู้จัดการ กล่าวเสริมว่า การสร้างสตูดิโอรองรับการเปิด AEC นั้น ทำให้แม็ทชิ่งได้ประโยชน์จากการให้เช่าเครื่องมืออุปกรณ์ต่างๆ ซึ่งในประเทศไทยไม่มีผู้เล่นในตลาดนี้ แม็ทชิ่งถือเป็นรายใหญ่ของผู้ให้เช่าอุปกรณ์การถ่ายหนัง
กรรมการผู้จัดการ กล่าวถึง นักธุรกิจรายใหญ่ ที่จะเจรจาร่วมกันยังไม่มีความแน่นอน แต่นักธุรกิจรายนี้มีที่ดินอยู่ถนนนวมินทร์ ต้องการให้สตูดิโอแม็ทชิ่งเข้าไปเป็นส่วนหนึ่งของคอมเพล็กซ์ของนักธุรกิจชื่อดังรายนี้ 
“แม็ทชิ่ง เป็นบริษัทชั้นต้นๆ ที่มีอุปกรณ์เครื่องมือ ดังนั้นการสร้างสตูดิโอจะทำให้คนหันมามองเรามากขึ้น เป็นการสร้างโอกาสให้กับแม็ทชิ่ง รองรับการถ่ายหนังภาพยนต์ของต่างประเทศไทยได้ และสามารถสร้างรายได้ภายใน 2 ปี หลังจากก่อสร้างเสร็จ” นายสมบุญ กล่าว
ด้านราคาหุ้นแม็ทชิ่งที่ปรับตัวขึ้น นายสมบุญ กล่าวว่า มีนักลงทุนเข้ามาเก็บหุ้น โดยเฉพาะใบสำคัญแสดงสิทธิซื้อหุ้นสามัญ (MATCH–W 2) ล่าสุดราคาหุ้น MATCH ปิด 5.50 บาท ลดลง 0.50 บาท ซื้อขายเบาบาง 16.02 ล้านบาท
โครงสร้างผู้ถือหุ้นปัจจุบัน บีบีทีวี โปรดัคชั่นส์ (ช่อง 7) ถือหุ้นใหญ่ 68% ขณะที่กลุ่มเดิมชีวสุทธานนท์ ถือรวมกันร่วม 20% ก่อนการเพิ่มทุน